
“PËR DISA SHTESA DHE NDRYSHIME NË LIGJIN NR.84/2022 
[bookmark: _Toc368565532]“PËR BUXHETIN E VITIT 2023”



A. MËNYRA E NDËRHYRJES

Ky akt normativ propozohet në mbështetje të nenit 101 të Kushtetutës. Në këtë dispozitë kushtetuese parashikohet që Këshilli i Ministrave ka të drejtën e nxjerrjes së akteve normative me fuqinë e ligjit.
Akti normativ, gjithashtu, plotëson të gjitha kriteret e analizuara nga Gjykata Kushtetutese në vendimet e saj, veçanërisht vendimi nr.24 datë 10.11.2006, vendimi nr.23 datë 16.4.2014 etj. Konkretisht, për miratimin e një akti normativ kërkohet të plotësohen kushtet që vijojnë[footnoteRef:1]: [1:  Vendimi i Gjykatës Kushtetuese nr.24, datë 10.11.2006] 


1. Nevoja dhe urgjenca si kushte për nxjerrjen e aktit normativ me fuqinë e ligjit;
2. Përkohshmëria e masave që përmban akti normativ me fuqinë e ligjit;
3. Fuqia ligjore e këtyre akteve dhe kufizimet për nxjerrjen e tyre;
4. Miratimi i aktit normativ me fuqinë e ligjit nga Kuvendi.


[bookmark: _Toc368565877]1. 	Nevoja dhe urgjenca si kushte për nxjerrjen e aktit normativ me fuqinë e ligjit:

Neni 101 ka parashikuar ‘nevojën’ dhe ‘urgjencën’ si rrethana dhe situata fakti që vlerësohen rast pas rasti. Ministria e Financave dhe Ekonomisë, pas vlerësimit të ecurisë 9 mujore të treguesve fiskalë, ka ndërmarrë procesin dhe ka përgatitur propozimin për rishikimin e parë të buxhetit 2023, me fokus realizimin në terma optimal të vitit buxhetor sa i takon performancës së shpenzimeve, të ardhurave dhe qëndrueshmërisë së parametrave fiskalë. 
Shpenzimet publike gjatë vitit 2023 janë karakterizuar nga kursime të larta si pasojë e situatës të përmirësuar energjitike, shpenzimeve për interesa më të ulëta se pritshmëritë dhe ngadalësisë në disa projekte investimesh publike, sidomos me financim të huaj, të cilat për shkak të vonesave kryesisht proceduriale nuk kanë arritur disbursimet e planifikuara. Ndërkohë, zbatimi i projekteve të brendshme, në veçanti proçesi i Rindërtimit, ka tejkaluar pritshmërinë dhe mund të përshpejtohet dhe më shumë përmes rialokimit të fondeve shtesë të propozuara në këtë akt normativ. 


Është e rëndësishme të theksojmë se, ngadalësimi i ekonomisë globale pritet të ushtrojë një presion në uljen e kërkesës të jashtme për eksportet e vendit. Në këto kushte, mbështetja e kërkesës së brendshme nëpërmjet realizimit optimal të shpenzimeve publike, bëhet e domosdoshme për të shmangur një barrë të dyfishtë ndaj rritjes ekonomike të vendit. Ky akt normativ synon arritjen e këtij objektivi nëpërmjet kanalizimit të kursimeve të shpenzimeve publike drejt projekteve dhe zërave që mund të përshpejtohen, siç është Rindërtimi, për të shfrytëzuar përdorimin e të gjithë kontributit të sektorit publik të planifikuar, por njëkohësisht edhe për të përmbyllur sa më shpejt procesin e rimëkëmbjes apo shpenzimeve të tjera të nevojshme që kanë mundësinë të realizohen deri në fund të vitit buxhetor 2023.



[bookmark: _Toc368565878][bookmark: _Toc368565534]2. Përkohshmëria

Akti normativ vepron me fuqinë e ligjit për një periudhë kohe, maksimalisht 45-ditore. Përkohshmëria e këtij akti lidhet me kushtin e domosdoshëm të shqyrtimit të tij nga Kuvendi, i cili nëse e miraton, e kthen atë në ligj. Për këtë arsye, menjëherë pas miratimit të aktit normativ me fuqinë e ligjit nga Këshilli i Ministrave, ky akt do të dërgohet për miratim në Kuvend, me qëllim fillimin e procedurave parlamentare përkatëse. 



[bookmark: _Toc368565533][bookmark: _Toc374018867]B. QËLLIMI I HARTIMIT TË KËTIJ PROJEKTLIGJI
[bookmark: _Toc368565535]
Ky rishikim i buxhetit 2023, i cili propozohet t’i nënshtrohet procedurës së aktit normativ, ka si synim kryesor:

· Reflektimin në kahun e të ardhurave të një rritje prej rreth 7.5 miliardë lekë, si rezultat i performancës pozitive në realizimin e të ardhurave tatimore për 9 mujorin 2022. 

· Rishpërndarjen e 45.8 miliardë lekë mes zërave të shpenzimeve buxhetore, korente e kapitale, me synimin e realizimit sa më të plotë të shpenzimeve publike për pjesën e mbetur të vitit 2023.

· Ruajtjen të pandryshuar të defiçitit buxhetor, kundrejt buxhetit fillestar 2023. Ndërkohë që, borxhi publik reflekton uljen e financimit nga projektet e huaja dhe rritjen e financimit të instrumenteve të tjera financiare si Eurobond dhe mbështetja buxhetore.








C. ARGUMENTIMI I HARTIMIT TË KËTIJ PROJEKTLIGJI

Mbështetur në vlerësimin e ecurisë së deritanishme të treguesve makro-fiskalë dhe buxhetorë, paraqesim në vijim propozimet konkrete në kuadër të rishikimit të parë të ligjit të buxhetit 2023, i cili referuar zërave më të rëndësishëm reflekton këto elementë kryesorë:

NË ASPEKTIN MAKRO:
Në këndvështrimin e parametrave makroekonomikë, ky akt normativ parashikon:
· Mbështetja për Energjinë: 
Kjo mbështetje financiare, e planifikuar në masën 12 miliardë lekë në buxhetin fillestar 2023 në kuadër të gjendjes së ‘emergjencës energjitike’ në fuqi deri në dhjetor 2023, propozohet të rishpërndahet për zërat e tjerë të shpenzimeve publike, bazuar në situatën e qëndrueshme të sektorit për vitin aktual.
· Sa i takon Borxhit Publik: 

Në stokun e borxhit të vitit 2023 përfshihet  Eurobondi i emetuar në muajin Qershor 2023, kur Republika e Shqipërisë emetoi me sukses Eurobondin e gjashtë, në shumën 600 milion Euro. Fondet e gjeneruara nga emetimi i këtij Eurobondi do të përdoren për qëllime të përgjithshme buxhetore. 
[bookmark: _Hlk147415680]Sa i takon elementëve të tjerë të planit të financimit të vitit 2023, huamarrja e brendshme vijon të mbetet e njëjtë si në planin fillestar të projektbuxhetit, ndërsa në zërat e financimit të huajështë parashikuar mundësia e një parablerje (Buy-back) të mundshme të Eurobondit ekzistues që maturohet në vitin 2025 dhe  reflektimi i financimit me anë të mbështetjeve buxhetore që është rritur me 15.2 miliardë lekë krahasuar me buxhetin fillestar 2023. Ndërkohë që zëri i financimit të projekteve është ulur me 12.9 miliardë lekë, kjo për shkak të performancës të shpenzimeve kapitale që financohen me kredi. 
Niveli i borxhit publik pritet të jetë në nivelin prej 1 454.1 miliardë lekë, vlerë kjo më e ulët prej rreth 15.7 miliardë lekë se niveli i parashikuar fillimisht në projektbuxhetin e vitit 2023. Ky vlerësim i pritshëm reflekton të gjitha statistikat dhe projeksionet më të fundit, si p.sh. statistikat e stokut total të borxhit publik faktik final të vitit të shkuar (2022), projeksionet më të fundit të lëvizjeve rrjedhëse (flows) të huamarrjeve totale neto të pritshme për këtë vit, ndryshimeve të pritshme në stokun e borxhit të garantuar, etj. 
· Sa i takon defiçitit buxhetor, ai mbetet i pa ndryshuar në nivelin 55 498 milion lekë.








NË KAHUN E TË ARDHURAVE:

Ky akt normativ parashikon 	një rritje neto të planit të të ardhurave të përgjithshme me                       +7.5 miliardë lekë krahasuar me planin fillestar 2023, e cila përfshin:
· Rritjen me +16.3 miliardë lekë të të ardhurave nga kontributet e Sigurimeve Shoqërore dhe Shëndetësore;
· Uljen me -7.4 miliardë lekë të të ardhurave nga Tatimet dhe Doganat;
· Uljen me -1.4 miliardë lekë të të ardhurave nga Pushteti Vendor.

Ndryshimet e sipërcituara, bazohen në argumentat që vijojnë:
· Gjatë periudhës janar-shtator 2023, të ardhurat nga tatimet dhe doganat janë realizuar 100.2% me një tejkalim prej rreth 0.6 miliard lekë. Ndërkohë, të ardhurat nga kontributet e sigurimeve shoqërore dhe shëndetsore janë realizuar 111.4%, duke arkëtuar 10.4 miliard lekë më shumë. Kjo ecuri pozitive, por edhe faktorë të tjerë pozitivë apo negativë që pritet të impaktojnë të ardhurat në tre mujorin e fundit 2023, sollën nevojën e rishikimit të buxhetit dhe rritjen e të ardhurave krahasuar me fillimvitin, krahas edhe disa sistemimeve të nevojshme ndërmjet zërave të tyre.
· Programimi i të ardhurave tatimore për vitin 2023, i cili filloi të dizenjohet në shtator 2022, u ndërtua mbi bazën e supozimeve të kursit të këmbimit Euro/ALL për rreth 120 leke dhe USD/ALL rreth 110 lekë. Mbi këtë bazë u programuan edhe të ardhurat nga tatimi mbi vlerën e shtuar në importimin e mallrave. Por gjatë vitit 2023 ka patur një deviacion të theksuar në ulje nga ky kurs këmbimi i projektuar, çka ka impaktuar ndjeshëm të ardhurat nga TVSH në import. Pra, baza mbi të cilën llogaritet tatimi mbi vlerën e shtuar në import, është impaktuar jo vetëm nga tendenca në rënie e çmimeve të mallrave të importuara në 2023 krahasuar me rritjen e tyre në vitin 2022, por më së shumti sikurse theksuam më lart, nga ulja e vlerës mbi të cilën llogaritet TVSH-ja në import për shkak të kursit të këmbimit. Për periudhën janar-shtator, efekti negativ në të ardhurat nga TVSH-ja në import ka qënë -11.5 miliard lekë vetëm nga faktorët e kursit të këmbimit. Nëse ky trend i kursit të këmbimit do të vijojë në nivelin e tanishëm, efekti negativ në të ardhurat nga TVSH-ja në import do të vazhdojë të rritet edhe në muajt tetor-dhjetor, ndërkohë që pjesërisht mund të kompensohet nga rritja e volumeve të mallrave të importuara. Për këtë arsye, kemi parashikuar në këtë Akt Normativ që të reduktojmë të ardhurat vjetore nga TVSH me -10.9 miliard lekë krahasuar me planin fillestar 2023.
· Importi i energjisë elektrike në 8 mujorin e vitit 2023 ka gjeneruar 3 herë më pak të ardhura nga TVSH-ja e energjisë në buxhet krahasuar me 8 mujorin e vitit 2022. TVSH e arkëtuar gjatë 8 mujorit 2022 në importimin e energjisë elektrike, nuk mund të kompensohej në vitin 2023 nga prodhimi i brendshëm, pasi TVSH në import llogaritej mbi çmimet tejet të larta të importit të asaj periudhe (200-500 EUR për MWh). Ndërkohë, TVSH e energjisë që prodhohet në vend dhe i shitet konsumatorëve familjarë, gjeneron TVSH mbi një çmim shumë herë më të ulët (9.5 lekë/KWh). 
· Edhe në importin e karburanteve ka patur më pak të ardhura në vitin 2023 krahasuar me 2022, për të njëjtin shkak të uljes së bazës së llogaritjes së TVSH-së në import, pavarësisht se sasia e importuar është rritur. Nga ulja e çmimit janë arkëtuar rreth 3.5 miliardë lekë më pak se vitin e kaluar.
· Në zërin e kontributeve të sigurimeve shoqërore dhe shëndetësore, në periudhën janar-shtator 2023, arkëtimet janë tejkaluar me rreth 11 miliard lekë krahasuar me planin fillestar. Kjo, kryesisht si rezultat i efektit të rritjes së pagave në sektorin shtetëror, si edhe i rritjes së pagës minimale për efekt të llogaritjes së kontributeve nga 34 mijë në 36 mijë dhe 40 mijë lekë gjatë vitit 2023. Krahas faktorëve të mësipërm, në performancën pozitive të kontributeve të sigurimeve ka ndikuar edhe rritja e tyre nga sektori privat, si rezultat i rritjes së pagës mbi të cilën llogariten këto kontribute. Po kështu, ka rritje edhe nga kontributet vullnetare apo ato të sektorit të bujqësisë. Për periudhën janar-shtator 2023, të ardhurat nga kontributet janë tejkaluar për 11 miliard lekë, prandaj rishikimi i propozuar në këtë Akt Normativ përkon me rritjen e tyre ne masën 16.3 miliard lekë, krahasuar me buxhetin fillestar 2023.
· Zëri i tatimit mbi të ardhurat personale propozohet të rishikohet në rritje me +7 miliard lekë, sa kohë që ky zë për periudhën janar-shtator 2023 është tejkaluar me +17.7% referuar planit vjetor. Kjo rritje lidhet jo vetëm me efektet në tatim të rritjes së pagave të administratës shtetërore në vitin 2023, por edhe me rritjen në zërat e tjerë të të ardhurave personale si të ardhurat nga tatimi mbi dividentët, tatimi mbi pagat e sektorit privat, tatimi nga qeradhënia, etj.
· Rishikimi i zërit të tatimit mbi fitimin dhe atij të taksave nacionale është i natyrës teknike, me qëllim reflektimin e planit të të ardhurave nga taksa speciale e energjisë (Windfall Tax) nga zëri i taksave nacionale ku ishte alokuar në fillim të vitit, tashmë tek zëri i tatimit mbi fitimin ku janë pasqyruar të ardhurat e arkëtuara të këstit të parë dhe ku do pasqyrohet edhe arkëtimi i këstit të dytë në vijim.    
· Pakësimi në masën 1.41 miliardë lekë në zërin e të ardhurave nga pushteti vendor, bazohet në realizimin e planit të të ardhurave vendore për 9 mujorin 2023 dhe në vlerësimet mbi ecurinë e arkëtimeve deri në fund të vitit. Kjo ulje reflektohet në taksat vendore kryesisht për taksën e ndikimit në infrastrukturë nga ndërtimet e reja, për të cilën konstatohet një ulje e vlerës së investimeve të reja në ndërtim në këtë periudhë krahasuar me një vit më parë dhe në tatimin mbi pasurinë.



PROPOZIMET PËR RISHPËRNDARJEN E SHPENZIMEVE:

Sa i takon rishikimit të zërave të shpenzimeve buxhetore, propozimet konsistojnë në:
1. Rritjen me rreth +7.5 miliardë lekë te shpenzimeve të përgjithshme, të cilat arrijnë nivelin 705.6 miliardë lekë. Kjo vlerë arrihet përmes kombinimit të kursimeve në zërat që kanë shënuar mosrealizim në nivel 9 mujor dhe alokimit të shtesave për politikat dhe projektet me performancë pozitive. Kjo, me qëllim akomodimin e kërkesave shtesë të argumentuara nga institucionet, reflektimin e kursimeve/fondeve të lira të evidentuara përgjatë periudhës 9 mujore dhe rialokimin e tyre eventual drejt zërave/projekteve që mund të përshpejtohen bazuar në performancën e kënaqshme deri në këtë moment. Disa prej shtesave në zërat kryesorë, konsistojnë në: 

· Fondi i Rindërtimit propozohet të rritet me 12 miliardë lekë, nga të cilat 1.5 miliardë lekë për projektet qendrore të operuara nga FSHZH dhe 10.5 miliardë lekë për projektet e menaxhuara nga bashkitë. Kjo shtesë vjen në funksion të informacionit të progresit dhe detyrimeve të mundshme të faturuara në këtë zë, të cilat parashikohet të lëvrohen tërësisht deri në fund të vitit 2023. 
· Shpenzimet kapitale propozohen me një rritje prej 12.7 miliardë lekë në total përfshirë Fondin e Rindërtimit, ku ato me financim të brendshëm rriten me 13.8 miliardë lekë kryesisht me qëllim akomodimin detyrimeve për projektet në vazhdim të rrugëve me rreth 8.6 miliardë lekë, ujësjellsave me rreth 4.9 miliardë lekë, të AKSHI-t me 2.35 miliardë lekë. Ndërkohë që, shpenzimet kapitale me financim të huaj reduktohen me 13.1 miliardë lekë në reflektim të ecurisë së punimeve të projekteve, kryesisht në sektorin e infrastrukturës me 9 miliardë lekë pakësim plani. 
· Shpenzimet operative propozohen me një rritje neto prej rreth 10.7 miliardë lekë, ku vendin kryesor e zënë projektet në sektorin e rrugëve dhe ujesjelllsave me 2.6 miliardë lekë total, Skema e Fermerëve me 1.8 milardë lekë shtesë, detyrimet e sistemit të Burgjeve me 780 milionë lekë shtesë, ato të AKSHI-t me 800 milionë lekë dhe të Policisë me 800 milionë lekë shtesë.
· Shpenzimet e tjera korente pësojnë rritje të lehtë, kryesisht ato sociale kushtëzuar nga shtesa prej 350 milionë lekë në Skemën e Paaftësisë me qëllim shlyerjen e vendimeve gjyqësore me objekt indeksimin e munguar të pagesës së paaftësisë në vite, si edhe shtesa 100 milionë lekë për fondin e ish të Përndjekurëve Politikë si rrjedhojë e ecurisë së kënaqshme të disbursimit të pagesave të kësteve përkatëse gjatë vitit 2023. 
· Shpenzimet e personelit propozohet të rishikohen në ulje neto prej rreth 90 milionë lekë, që ka ardhur si rezultat i kursimeve në nivel 9 mujor për disa institucione me vakanca në organikë si psh MBZHR, MSHMS, SHISH, krahas akomodimit të mangësive në tavanet buxhetore 2023 kryesisht të MAS, INSTAT, etj.
· Buxheti vendor shtohet me 250 milionë lekë për pjesën e taksave të ndara që i transferohen buxhetit vendor, për shkak të realizimit të lartë të tatimit mbi të ardhurat personale dhe taksës së rentës minerare në rang vendi. Gjithshtu shtohet në masën 220 milionë lekë transferta e pakushtëzuar e përgjithshme për mbulimin e shpenzimeve të veprimtarive dhe të funksioneve të njësive të vetëqeverisjes vendore me veshtiresi financiare, e cila perballohet pjeserisht nga burimet vendore. 
· Fondi Rezervë dhe Kontigjenca propozohen me një rritje totale prej 1.7 miliardë lekë, përkatësisht 300 milionë lekë fondi rezervë me qëllim garantimin e financimit të shpenzimeve të paparashikuara deri në fund të vitit 2023 dhe 1.4 miliardë lekë kontigjenca me qëllim adresimin eventual të të gjitha kërkesave të mbetura të institucioneve për mbulimin e efektit të aplikimit të pagave të reja për vitin 2023.





Nisur nga sa mësipër parashtruar, theksojmë se ndryshimet e propozuara ruajnë të pandryshuar nivelin e defiçitit buxhetor kundrejt ligjit të buxhetit fillestar 2023. Gjithashtu, do vijohet të targetohet një nivel më i ulët i borxhit publik në raport me PBB, krahasuar me nivelin faktik të një viti më parë si dhe me nivelin e parashikuar në buxhetin fillestar 2023, duke siguruar kësisoj vijimësinë e konsolidimit fiskal dhe  qëndrueshmërisë afatmesme dhe afatgjatë të financave publike dhe stabilitetin makroekonomik në tërësi. 

[bookmark: _GoBack]Në përfundim Ju bëjmë prezent se, në vijim të mbledhjes së Këshillit të Ministrave të datës 18.10.2023, ky relacion është ripunuar sipas porosisë, duke reflektuar të gjitha ndryshimet e kërkuara të cilat janë pasqyruar në përmbajtje të projektligjit “Për disa shtesa dhe ndryshime në ligjin nr.84/2022 “Për buxhetin e vitit 2023” dhe tabelave përkatëse pjesë përbërëse të tij.





PROPOZUESI 

MINISTRI I FINANCAVE DHE EKONOMISË

ERVIN METE
Relacion shpjegues për Aktin Normativ “Për disa ndryshime në ligjin nr.84/2022 “Për buxhetin e vitit 2023”

